
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
1.	salută faptul că Curtea de Conturi („Curtea”) a constatat legalitatea și regularitatea operațiunilor subiacente conturilor anuale ale Agenției Uniunii Europene pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție („eu-LISA”) pentru exercițiul financiar 2022 sub toate aspectele semnificative; 
2.	regretă că, în 2022, o sumă de 17,8 milioane EUR, adică 4,8 % din totalul creditelor de plată disponibile, a reprezentat cheltuieli neconforme ce au depășit pragul de semnificație stabilit pentru audit și, prin urmare, au condus la o opinie cu rezerve privind legalitatea și regularitatea plăților din partea Curții, care urmează opiniilor cu rezerve privind neregularitatea plăților eu-LISA în 2020 și 2021; regretă că mai multe observații ale Curții din anii precedenți sunt încă deschise; invită eu-LISA să dea curs observațiilor Curții și să își intensifice eforturile de aplicare a unor măsuri corective în toate cazurile de neconformitate rămase și să informeze autoritatea care acordă descărcarea de gestiune despre progresele înregistrate; 
3.	ia act cu îngrijorare de observațiile Curții cu privire la legalitatea și regularitatea operațiunilor, la sistemele de gestiune și control, precum și la gestiunea bugetară, constatând că ratele ridicate recurente ale reportărilor, cu credite de angajament din 2022 reportate în 2023 în valoare de 14,4 milioane EUR, contravin principiului bugetar al anualității și indică probleme structurale în procesul bugetar și în ciclul de execuție bugetară; 
4.	regretă că mai multe plăți din 2022 au fost legate de trei contracte, inclusiv un contract specific în valoare de 40 de milioane EUR, care au fost considerate neconforme în 2021 și 2022; ia act de răspunsurile eu-LISA, potrivit cărora o serie de contracte neconforme fie au fost revizuite și modificate, fie nu au fost prelungite în 2023;
5.	constată cu regret că, dintre cele nouă observații ale Curții din 2017, 2018 și 2021, doar una a fost închisă; constată că eu-LISA a elaborat un plan de acțiune pentru a răspunde celor șase observații în curs din 2021; solicită punerea în aplicare pe deplin a planului de acțiune respectiv; invită eu-LISA să abordeze pe deplin observațiile Curții și să raporteze cu privire la progresele înregistrate;
6.	ia act de cooperarea eu-LISA cu agențiile UE, în special cu Agenția Europeană pentru Poliția de Frontieră și Garda de Coastă (FRONTEX) în ceea ce privește dezvoltarea ETIAS, cu Agenția Uniunii Europene pentru Cooperare în Materie de Aplicare a Legii (Europol) în legătură cu punerea în aplicare a regulamentelor privind SIS reformat, EES, ETIAS și interoperabilitatea, cu Agenția Uniunii Europene pentru Cooperare în Materie de Justiție Penală (Eurojust) în ceea ce privește punerea în aplicare a ECRIS-TCN și e-CODEX, a regulamentelor privind interoperabilitatea, precum și coordonarea activităților legate de digitalizarea cooperării judiciare, cu Agenția Uniunii Europene pentru Azil (EUAA) în legătură cu punerea în aplicare a Regulamentului Comisiei privind rețeaua de comunicații electronice „DubliNet”, cu Agenția Uniunii Europene pentru Formare în Materie de Aplicare a Legii (CEPOL) în legătură cu organizarea de cursuri comune de formare privind utilizarea sistemelor în domeniul justiției și afacerilor interne (JAI) și cu Agenția pentru Drepturi Fundamentale a Uniunii Europene (FRA) în ceea ce privește organizarea de cursuri comune de formare care să evidențieze aspectul drepturilor fundamentale în gestionarea sistemelor de informații JAI; încurajează eu-LISA să își continue cooperarea cu agențiile UE; 
7.	ia act de continuarea furnizării de servicii de găzduire pentru sistemele de rezervă ale Frontex și ale Agenției Uniunii Europene pentru Azil; ia act de dezvoltarea și punerea în aplicare a „centrului de date ca serviciu” pentru centralizarea gestionării operaționale, a monitorizării și a planificării capacităților infrastructurii informatice utilizate de sistemele JAI; salută progresele înregistrate în ceea ce privește pregătirile pentru viitorul centru de date modular, care va oferi o capacitate-tampon suplimentară și o creștere cu 50 % a capacității pentru găzduirea de noi sisteme JAI; reamintește importanța respectării legislației UE, în special în ceea ce privește protecția datelor;

